- Det smerter mig at læse om og det er et samfundsproblem. Vi har akut behov for et endeligt opgør med asbest, mener forbundssekretær i 3F, Lene Krabbe Dahl Asbestreglerne skal nemlig strammes - og det er nu. Kravet kommer efter de seneste dages afsløringer i Fagbladet 3F . Mange - også i Nordjylland - udsættes nemlig stadig for asbest på byggepladserne - og den lange latenstid gør, at du ikke ved om du rammes af dødelige kræftsygdomme om årevis. Det har TV2 Nord afdækket tilbage i efteråret. De seneste dage har Fagbladet selv fortalt om unge lærlinge, blandt andet i Nordjylland, der stadig udsættes for det kræftfremkaldende mineral. En af dem var Jesper Brandsager Iversen, der står for asbestuddannelsen på EUC Nord i Hjørring, der har haft flere elever på asbestramte byggepladser. Ringe kontrol Jesper Brandsager Iversen er utilfreds med den ringe kontrol på området. - Der er reelt ikke er nogen konsekvenser fra Arbejdstilsynet, hvis du bryder reglerne. Hvis du kører for stærkt i en bil, ved du, at der er en risiko for at blive snuppet i en fartkontrol, siger den nordjyske lærer. Den ringe kontrol vil 3F nu til livs. Det sker med nogle klare krav, der blandt andet handler om hårdere straffe til bygherrer, en national handleplan og mere magt og beføjelser til Arbejstilsynet, når de kommer forbi asbesthærgede byggepladser. Det endelige opgør De kalder selv behovet for et "endeligt opgør" med asbest. I denne uge begyndte Folketinget at diskutere en ny arbejdsmiljøaftale. Det er her 3F kræver at asbest kommer på dagsordenen. Tidligere denne uge har ministeren langet ud efter byggepladserne. - Det er uacceptabelt, at der er virksomheder, som sløser med reglerne. Der er ingen, som skal blive syge af at gå på arbejde, har beskæftigelsesminister Ane Halsboe-Jørgensen (S) sagt. Udsættes du først for asbest, kan sygdommen først kommer til live mange år efter. - At det kommer snigende efter 40 år, det er jo skræmmende at tænke over, har Jens Peter Jensen fra Aalborg, der i dag er dødeligt syg af lungehindekræft, tidligere fortalt til TV2 Nord.
Det endelige opgør er akut, tordner 3F efter afsløringer.